Diari Oficial de la Generalitat Valenciana


Sumari del DOGV 5248, del 28-04-2006 (2006/4770)

Anunci sobre bases particulars per a la programació de l'Actuació Integrada del Polígon Industrial el Pla d'Alzira.
-------------------------------------------------------------------------------------------------------------------

### Dades del document

Número de DOGV
:   5248

Data del DOGV
:   28-04-2006

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2006/4770


Organisme emissor
:   Ajuntament d'Alzira

Tipus de document
:   Anunci

Anunci sobre bases particulars per a la programació de l'Actuació Integrada del Polígon Industrial el Pla d'Alzira. [2006/X4770]  
El Ple de l'Ajuntament d'Alzira, en la sessió del dia 19 d'abril de 2006 va acordar:  
. Establir la gestió indirecta per al desenvolupament del Programa d'Actuació Integrada de caràcter industrial el Pla.  
. Aprovar les Bases Particulars per a la Programació de l'Actuació Integrada de caràcter industrial el Pla, que a continuació es transcriuen íntegrament:  
Bases particulars per a la programació de l'actuació integrada polígon industrial el Pla d'Alzira  
Clàusula I. Objectius de la programació  
1. Les presents Bases particulars tenen com a objecte regular les condicions bàsiques de caràcter tècnic, jurídic, econòmic i administratiu, per a la selecció d'un Programa d'Actuació Integrada i un urbanitzador per al desenvolupament urbanístic del polígon industrial el Pla d'Alzira. Tot això partint que la relació jurídica que uneix l'agent urbanitzador que es pretén de seleccionar i l'administració local, és la d'un contracte administratiu especial.   
2. Els principals objectius de la programació del Sector són:  
a) Gestionar la transformació jurídica de les finques afectades pel programa.  
b) Urbanitzar completament la unitat d'execució que constituïsca l'objecte del programa i realitzar les obres públiques addicionals que es precisen, amb subjecció a les previsions temporals i econòmiques del programa.  
c) Connectar i integrar adequadament la urbanització amb les xarxes d'infraestructures, d'energia, comunicacions i serveis públics existents.  
d) Suplementar les infraestructures i espais públics o reserves dotacionals en el que és necessari per a no minvar ni desequilibrar els nivells de qualitat, quantitat o capacitat de servei existents i exigibles reglamentàriament.  
e) Obtenir els sòls dotacionals públics de l'àmbit de l'actuació, a favor de l'administració gratuïtament.  
f) Obtenir l'aprofitament que legalment corresponga, amb destí al patrimoni públic de sòl, a favor de l'administració actuant de forma gratuïta, sense perjudici de l'obligació legal de suportar les càrregues d'urbanització corresponents a la cessió.  
g) Ordenar el repartiment equitatiu de les càrregues i beneficis de l'actuació entre els afectats.  
h) Establir terminis per a edificar els solars resultants de l'actuació urbanitzadora.  
Clàusula II. Ordenació urbanística  
1. L'ordenació urbanística estructural i detallada del Polígon Industrial .El Pla. aquesta conformada per la Modificació del Pla General d'Alzira, redactada per l'arquitecta Laura Valcárcel i els enginyers Gerardo Reillo i Carlos Barat, aprovada provisionalment pel Ple de l'Ajuntament d'Alzira en la sessió plenària del dia 28 de desembre de 2005, i pendent d'aprovació definitiva per l'òrgan autonòmic competent.  
2. En cap cas, es podrà proposar una alteració del límit territorial del sector definit en el document de modificació aprovat per la corporació municipal, si no és a l'efecte de xicotetes modificacions necessàries per a dotar-lo de coherència o millorar-ne els accessos o infraestructures.   
3. L'adjudicació del Programa i de la condició d'urbanitzador estan condicionades que els instruments de planejament assenyalats en el paràgraf anterior siguen aprovats definitivament i publicats. En cas de no donar-se les condicions esmentades, el procediment de selecció i l'adjudicació es tindran per no realitzades, no subscrivint-se el contracte de desplegament i execució, ni, per tant, executant-se les obres objecte d'aquest plec, per la qual cosa les empreses que concórreguen al concurs assumeixen allò que s'ha exposat, sense dret a cap indemnització.  
Clàusula III. Suspensió de llicències i programes  
La publicació de l'anunci de les presents Bases particulars de Programació en el Diari Oficial de la Generalitat Valenciana serà el que produïsca els efectes suspensius de l'atorgament de llicències regulats en l'article 101 de la Llei urbanística valenciana, així com, dels acords de nous Programes a la zona afectada per l'actuació, d'acord amb l'article 103 de la Llei urbanística valenciana. Durant el període de vigència de la suspensió dels acords aprovatorios de Programes no s'admetran iniciatives de programació. Tampoc es podran aprovar Bases particulars de programació, ni de forma expressa ni per aplicació del silenci administratiu.   
Clàusula IV. Directrius d'ordenació urbanística.  
Les directrius de l'ordenació urbanística aplicables al polígon industrial .El Pla. són:  
A. Ampliar l'oferta de sòl industrial en les àrees més favorables.  
B. Augmentar la qualitat i flexibilitat del sòl oferit.  
C. Planificar els usos de les diferents àrees, especialitzant-les per a afavorir les economies d'aglomeració i impedir incompatibilitats.  
D. Resoldre els accessos i les connexions viàries amb les vies de comunicació territorial.  
E. Incorporar sòl industrial apte per a la implantació de grans indústries.  
F. Localitzar sòl industrial en zones amb connexions viàries idònies.  
Clàusula V. Règim de la propietat del sòl.  
1. La Societat Mixta Gesual, SL, ha subscrit opcions de compra amb propietaris d'aproximadament el 80% dels terrenys privats inclosos en l'àmbit del Sector el Pla, a fi de fomentar la implantació d'un polígon industrial amb preus assequibles i continguts per a fer front a la demanda de sòl existent a Alzira. El preu de compra s'ha fixat en quinze (15) euros per metre quadrat de sòl brut.  
2. No obstant, la càrrega financera que implica adquirir la titularitat dels terrenys fa convenient la incorporació de la figura d'un Agent urbanitzador que assumisca, en la mesura que siga possible, el risc empresarial derivat d'una operació urbanística d'aquest nivell, tot suportant-ne les càrregues pròpies.  
3. Per això, com més endavant en el contingut d'aquestes bases es concreta, el seleccionat com a agent urbanitzador haurà d'adquirir el sòl dels propietaris que han atorgat l'opció de compra a favor de la societat mixta esmentada, havent de reembossar a l'empresa mixta Gesual el valor de les opcions de compra satisfetes per aquesta i subrogant-se en totes les obligacions de pagament que aquesta ha de fer front per a la compra dels terrenys. Els esmentats documents d'opció de compra estan a disposició de tots els aspirants a agent urbanitzador perquè puguen realitzar la seua oferta econòmica amb coneixement de totes les implicacions econòmiques d'aquesta operació urbanística. En l'oferta dels licitadors haurà d'acceptar-se explícitament el pagament del preu de les opcions de compra que ha satisfet la societat mixta Gesual i la subrogació en les obligacions de pagament de la societat mixta per a l'adquisició del sòl a nom propi. Així mateix, l'aspirant a agent urbanitzador a la seua plica haurà de realitzar una oferta vinculant de venda de les parcel·les resultants ja urbanitzades a un preu tancat perquè l'administració local o la Societat mixta, per al cas que es delegue en aquesta, designen les empreses que podran accedir a aqueix sòl ja urbanitzat a aqueix preu màxim. L'Administració o la Societat mixta, si és el cas, disposaran d'un termini de sis mesos des de l'adjudicació de la condició d'agent urbanitzador per a indicar a aquest la relació d'empresaris seleccionats als que ha de transmetre els solars al preu màxim fixat. L'Ajuntament d'Alzira, o si és el cas, si així escau, la Societat Mixta Gesual, SL, establiran els criteris objectius i el procediment en què es fonamentarà la selecció de les empreses a què hagen de transmetre's els solars o edificis, amb total respecte dels principis de publicitat i concurrència.  
Clàusula VI. Preu de licitació  
S'estableix un preu màxim de licitació de 66 milions d'euros més IVA que té caràcter de màxim i que serveix de base per al càlcul de la garantia provisional, d'acord amb el que preveu l'article 140.1 de la Llei Urbanística valenciana.   
Clàusula VII. Prescripcions tècniques aplicables  
Les prescripcions tècniques particulars aplicables per a la urbanització del polígon industrial .El Pla. es recullen en el Projecte d'Urbanització el Pla, formulat per l'empresa IDOM, el qual serà objecte de tramitació simultània al Programa d'Actuació Integrada. L'esmentat projecte d'urbanització s'ha redactat per l'empresa IDOM, i es troba a disposició de tots els licitadors. No ha sigut tramitat per la corporació encara, per la qual cosa els aspirants a urbanitzador, després del seu estudi podran proposar totes les millores que hi entenguen oportunes.  
Clàusula VIII. Condicions i objectius de l'edificació  
1. Les condicions edificatòries s'estableixen en les Normes Urbanístiques de la Modificació Puntual el Pla, actualment en tramitació, tant pel que fa a condicions de les parcel·les edificables, condicions de volum i forma dels edificis, condicions estètiques de l'edificació, així com reserva d'aparcaments.  
2. Els objectius de l'edificació en el Sector el Pla, es resumeixen en:  
A. Implantar una oferta diversificada d'edificacions industrials.  
B. Facilitar els usos industrials, d'emmagatzematge i terciaris.  
C. Fixar preus màxims de venda de sòl i edificació, si és el cas.  
3. S'estableix un percentatge mínim del 5% de solars l'edificació del qual ha de ser simultània a la urbanització, així com un percentatge màxim del 35% de solars respecte dels quals es pot oferir l'edificació a preu taxat.  
Clàusula IX. Terminis de desplegament i execució del programa  
S'estableixen els següents terminis màxims:  
A. Termini màxim per a la selecció de l'empresari-constructor de l'obra civil d'urbanització: 6 mesos, a comptar de l'aprovació del Projecte de Reparcel·lació.  
B. Termini màxim per a l'execució de les obres d'urbanització: 24 mesos, a comptar de la selecció de l'empresari.constructor.  
C. Termini màxim d'edificació dels solars: 2 anys, a comptar de la recepció de les obres d'urbanització.  
Clàusula X. Capacitat  
1. Podran ser urbanitzadors i promoure el present programa d'actuació integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i reunisquen les condicions de solvència econòmica i financera, tècnica i professional exigibles segons les presents bases.  
2. En cap cas podran ser urbanitzadors ni promoure programes d'actuació integrada les persones en què concórrega alguna prohibició de contractar de les previstes en l'article 20 del TRLCAP.  
Clàusula XI. Solvència econòmica i financera  
1. La justificació de la solvència econòmica i financera de l'urbanitzador s'acreditarà per un o alguns dels mitjans següents:  
a) informe d'institucions financeres o, si escau, justificant l'existència d'una assegurança d'indemnització per riscos professionals.  
b) Si es tractara de persones jurídiques, presentació dels comptes anuals o d'extracte d'aquestes, en el cas en què la publicació d'aquestes siga obligatòria en la legislació del país on l'aspirant a urbanitzador estiga establit.  
c) Declaració sobre el volum global de negocis i, si escau, sobre el volum de negocis relacionat amb el desenvolupament i la promoció d'actuacions semblants que són objecte de concurs, corresponent com a màxim als tres últims exercicis.  
Clàusula XII. Solvència tècnica i professional  
1. La justificació de la solvència tècnica i professional de l'urbanitzador s'acreditarà per un o més dels mitjans següents:  
a) Presentació d'una relació dels programes d'actuació integrada promoguts i gestionats pel concursant.  
b) Indicació de l'equip tècnic, estiga o no integrat en l'estructura organizativa de l'urbanitzador, que vaja a participar en la gestió del programa d'actuació integrada, i especialment dels responsables del control de qualitat.  
c) Titulacions acadèmiques i professionals del personal de direcció de l'urbanitzador.  
d) Declaració que indique la mitjana anual de personal, amb esment, si és el cas, del grau d'estabilitat en l'ocupació i la plantilla del personal directiu durant els tres últims anys.  
e) Declaració del material, instal·lacions i equip tècnic amb què compte l'urbanitzador per al compliment dels seus compromisos.  
f) Declaració de les mesures adoptades per a controlar la qualitat durant el desplegament i execució del programa d'actuació integrada, incloent els mitjans d'estudi i investigació de què es dispose.  
g) Declaració de les mesures de gestió mediambiental que el concursant està disposat a aplicar durant el desplegament i execució del programa d'actuació integrada.  
2. Si per raons justificades en cada cas concret l'urbanitzador no estiguera en condicions de presentar les referències sol·licitada per l'ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre ells, havent de demostrar en aquest cas davant l'ajuntament que comptarà amb els mitjans necessaris per a l'execució del programa d'actuació integrada, presentant els compromisos o documents d'anàloga naturalesa que hagen subscrit entre ambdós. L'anterior s'aplicarà, en tot cas, quan concórrega a la licitació una agrupació d'interès urbanístic.  
3. La justificació de la solvència tècnica i professional de les agrupacions d'interès econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència de, almenys, un dels seus membres.  
Clàusula XIII. Garanties  
1. Els qui desitgen participar en el procediment de licitació d'un programa d'actuació integrada hauran de constituir en la forma i als efectes previstos en el TRLCAP, una garantia provisional equivalent al 2 per cent de l'estimació aproximada de les càrregues del programa, IVA no inclòs, la qual ascendeix a la quantitat de 66 milions d'euros.  
2. La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del contracte per al desplegament i execució dels programes d'actuació integrada.  
3. La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.  
4. La garantia definitiva, a constituir en la forma i als efectes previstos en el TRLCAP, s'estableix en un 10 per cent del valor de les càrregues d'urbanització, IVA no inclòs, del Programa d'Actuació Integrada aprovat. S'ingressarà en termini màxim de 15 dies a comptar de la notificació de l'acord d'aprovació i adjudicació del Programa.  
5. Procedirà elevar la garantia definitiva al 20 per cent en els supòsits d'aprovació de Programes d'Actuació Integrada en els que les càrregues urbanístiques es troben sotmeses en presumpció de temeritat calculada en els termes establits en la legislació de contractes de les administracions públiques.  
Clàusula XIV. Presentació de proposicions  
1. Els qui desitgen prendre part en la licitació hauran de presentar en el Registre General de l'Ajuntament d'Alzira, siti al carrer Sant Roc, núm. 6, en el termini de tres mesos, a comptar de la data d'enviament de l'anunci de licitació al Diari Oficial de la Unió Europea, i en horari de 9:00 hores a 14:00 hores, de dilluns a divendres, les seues proposicions juridicoeconòmiques, integrades per dos sobres tancats, identificats al seu exterior amb la indicació de la licitació a què concórreguen i signats pel licitador o persona que ho represente i indicant el nom i cognoms o raó social del proponent amb la següent documentació en idioma castellà o valencià:  
Sobre A. Es presentarà amb el títol de Programa d'Actuació Integrada i contindrà:  
A. Alternativa Tècnica.   
B. Proposició juridicoeconòmica  
La documentació obrant en aquest sobre serà objecte de valoració a l'efecte d'aprovació del Programa i adjudicació de la condició d'urbanitzador.  
Sobre B. Es presentarà amb el títol de Documentació i contindrà la documentació següent:  
A. Si hi concorreguera una societat o empresa, haurà de presentar escriptura de constitució de la societat inscrita en el Registre Mercantil. Tractant-se d'una Agrupació d'Interès Urbanístic, es presentarà escriptura de constitució, així com inscripció en el Registre d'agrupacions d'Interès Urbanístic dependent de la conselleria competent urbanisme.  
B. Els que compareguen o signen proposicions en nom d'un altre o en representació de societat o persona jurídica, presentaran escriptura de poder inscrita, si és el cas, en el registre Mercantil o registre públic corresponent.  
C. Quan l'oferent actue en nom propi i és empresa individual, haurà de presentar DNI o fotocòpia legalitzada d'aquest.  
D. Resguard acreditatiu de la fiança provisional.  
E. Declaració responsable de no trobar-se sotmès a cap de les prohibicions per a contractar establides per la legislació reguladora de la contractació administrativa, incloent expressament certificats acreditatius de trobar-se al corrent en el compliment de les obligacions tributàries i amb la seguretat social imposades per les disposicions vigents.  
F. Els documents que acrediten els requisits de solvència tècnica i professional, econòmica i financera  
G. Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol ordre, per a totes les incidències que, de manera directa o indirecta, pogueren sorgir durant el procediment d'adjudicació i durant el desplegament i execució del programa d'actuació integrada, amb renúncia expressa, si escau, al fur jurisdiccional estranger que poguera correspondre-li.  
H. Declaració jurada o acta notarial acreditativa d'haver-se practicat o intentat practicar els avisos a què es refereix l'article 134.4. En tot cas, amb caràcter previ a l'adjudicació, l'ajuntament requerirà a l'adjudicatari proposat la justificació documental íntegra de tals extrems.  
I. En cas de concórrer a la licitació unes quantes empreses, compromeses a la constitució d'una unió temporal, cada una d'elles haver d'acreditar la seua personalitat i capacitat, indicant els noms i circumstàncies dels empresaris que subscriuen les proposicions, la participació de cada una d'elles, i designant la persona o entitat que, durant la vigència del contracte, ha d'ostentar la representació de la unió davant l'administració, així com el compromís formal de constituir-se en Unió Temporal d'Empreses en cas de resultar adjudicataris.  
2. Cada concursant no podrà presentar més d'una proposició, ni formular variants. Tampoc podrà subscriure cap proposta en unió temporal amb altres si ho ha fet individualment o figurar en més d'una agrupació. L'incompliment d'aquestes normes donarà lloc a la no admissió de totes les propostes de programa presentades per aquest.  
3. Si l'últim dia del termini de presentació de proposicions coincidira amb dissabte, diumenge o festiu, el termini es prolongarà fins al següent dia hàbil.  
4. Així mateix, els licitadors hauran d'incorporar a les seues propostes de programa una acta notarial acreditativa del sotmetiment a informació pública del Projecte d'Urbanització, així com, en el cas que introduïsquen modificacions en l'ordenació, en els documents d'ordenació, així com aquells altres documents complementaris. A aquest efecte, els concursants protocol·litzaran els documents assenyalats anteriorment per mitjà d'acta autoritzada per un notari amb competència territorial al municipi d'Alzira, i dipositarà una còpia d'aquests a la seu de l'Ajuntament, exposant-los al públic pels seus propis mitjans, inserint un anunci en el Diari Oficial de la Generalitat Valenciana i en un diari no oficial d'àmplia difusió a la localitat, només a l'efecte de la presentació d'al·legacions. Abans de la publicació de l'anunci d'informació pública, els concursants hauran d'haver remès avís de l'inici del procediment de gestió indirecta del programa d'actuació integrada al domicili fiscal de què consten en el cadastre com a titulars dels drets afectats per l'actuació proposada. Tals avisos es practicaran per qualsevol mitjà que permeta tenir constància de la recepció per l'interessat o el seu representant, així com de la data, la identitat i el contingut de l'avís. L'acreditació de l'avís efectuat s'incorporarà a l'expedient. Quan l'avís es practique al domicili de l'interessat, si no es troba present en el moment del seu entrega, podrà fer-se'n càrrec qualsevol persona que es trobe al domicili i faça constar la seua identitat. Si ningú poguera fer-se càrrec de l'avís, es farà constar aquesta circumstància en l'expedient, junt amb el dia i l'hora en què es va intentar, havent de procedir novament, per una sola vegada i en una hora distinta, a practicar l'avís dins dels tres dies següents al primer intent.  
Clàusula XV. Contingut mínim de l'alternativa tècnica  
Les Alternatives Tècniques dels Programes d'Actuació Integrada contindran la documentació següent:  
A) Identificació del document de planejament que regule l'ordenació detallada a desenvolupar, si aquest estiguera ja aprovat amb anterioritat al concurs per a la selecció de l'urbanitzador. En qualsevol altre cas, l'alternativa tècnica haurà d'anar acompanyada necessàriament d'un document de planejament que incloga una proposta d'ordenació detallada per a l'àmbit del programa.  
B) Àmbit de l'actuació integrada.  
C) Justificació del compliment de les condicions d'integració de l'actuació amb l'entorn.  
D) Terminis que es proposen per al desenvolupament de l'actuació integrada, determinant-se tant el corresponent a les obres d'urbanització com a les obres d'edificació dels solars resultants.  
E) Identificació i assumpció del Projecte d'urbanització elaborat per l'empresa IDOM i que és posat per la corporació a disposició dels licitadors, així com plantejament de les millores que, si és el cas, es proposen, que hauran d'adjuntar-se a l'esmentat projecte com a projecte complementari subscrit per tècnic competent a este efecte.  
F) Enunciat dels objectius complementaris, amb indicació expressa, si és el cas, dels compromisos d'edificació simultània a la urbanització que estiga disposat a assumir per damunt del mínim legal.  
G) Mesures de control de qualitat i compliment de les normes de qualitat ambiental, si és el cas.  
H) Inventari preliminar de construccions, plantacions i instal·lacions la demolició del qual, destrucció o eradicació exigisca la urbanització.  
I) Estimació preliminar i general d'aquelles despeses d'urbanització variables l'import del qual, fins i tot sent repercutibles els propietaris, no es puga determinar per la concurrència d'ofertes.  
J) Condicions de disseny i qualitat de les edificacions proposades.  
Clàusula XVI. Proposicions juridicoeconòmiques  
1. La proposició juridicoeconòmica haurà d'incloure necessàriament la documentació relativa als aspectes següents:  
A) Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conèixer les conseqüències econòmiques que comporte per a ells la proposta i l'elecció de cada modalitat de retribució.  
B) Preus màxims de venda dels solars i edificacions resultants corresponents. Explícitament i, tal com s'exposa en la clàusula cinquena de les present bases particulars, en l'oferta dels licitadors haurà d'acceptar-se explícitament el reembossament a l'empresa mixta Gesual del valor de les opcions de compra satisfetes per aquesta i la subrogació en les obligacions de pagament de la societat mixta per a l'adquisició del sòl a nom propi. Així mateix, l'aspirant a agent urbanitzador a la seua plica haurà de realitzar una oferta vinculant de venda dels terrenys ja urbanitzats i també dels construïts, concretant-ne les qualitats, a un preu tancat perquè l'administració local o la Societat mixta, per al cas que es delegue en aquesta, designen les empreses que podran accedir a aqueix sòl ja urbanitzat a aqueix preu màxim. L'Ajuntament d'Alzira, o si és el cas, si així escau, la Societat Mixta Gesual, SL, establiran els criteris objectius i el procediment en què es fonamentarà la selecció de les empreses a què hagen de transmetre's els solars o edificis, amb total respecte dels principis de publicitat i concurrència.  
C) L'aspirant a agent urbanitzador haurà de comprometre's a adquirir el sòl dels propietaris que han atorgat l'opció de compra a favor de la societat mixta esmentada, havent de reembossar a l'empresa mixta Gesual el valor de les opcions de compra satisfetes per aquesta i subrogant-se en totes les obligacions de pagament que aquesta ha de fer front per a la compra dels terrenys.  
D) Descripció dels següents elements economicofinancers relatius a les càrregues urbanístiques:  
a) Pressupost de licitació de l'obra d'urbanització: amb l'abast previst en l'article 168.1.A i b de la Llei Urbanística Valenciana.   
b) Cost de projectes: cost de redacció i direcció dels projectes tècnics, especificant cada projecte, que es refereix l'article 168.1.C de la Llei Urbanística Valenciana. En aquest punt, els aspirants hauran de comprometre's explícitament a reembossar a l'empresa mixta Gesual, els imports dels documents tècnics elaborats per aquesta i els compromisos en relació amb la direcció d'obra i que ascendeixen a la quantitat d'1.754.000 (Un milió set-cents cinquanta-quatre mil euros) IVA inclòs. D'esta manera, aquesta assumpció de les obligacions de pagament haurà de tenir-se present pels licitadors a l'hora de plantejar la seua oferta.   
c) Despeses de gestió: despeses de gestió de l'urbanitzador, calculats en un percentatge del que represente la suma de les partides corresponents a conceptes anteriors.  
d) Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes expressats en els apartats anteriors, que, en cap cas, podrà superar el 10%.  
e) Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats.  
f) Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a la dita modalitat de retribució.  
g) Preu del sòl a l'efecte de canvi: preu del sòl a què, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb ells a l'urbanitzador.  
h) Finançament: condicions de finançament oferides per l'urbanitzador per al pagament de les quotes d'urbanització aquells propietaris que acollits a elles, si és el cas, recolzades per una entitat financera degudament registrada.  
Clàusula XVII. Criteris d'adjudicació  
1. Els criteris d'adjudicació al Programa seran els següents:  
A) Preu màxim de venda dels solars industrials resultants que es compromet l'urbanitzador. 30 punts.  
B) Import de les càrregues d'urbanització, expressat en euros per metre quadrat d'edificabilitat. 20 punts.  
C) Compromisos addicionals assumits voluntàriament i a càrrec seu per l'urbanitzador. 15 punts.   
D) Preus màxims de venda i característiques tècniques de les naus industrials de preu taxat que es compromet a promoure l'urbanitzador. 10 punts.  
E) Coeficient de canvi a l'efecte de pagament en terrenys. 10 punts.   
F) Terminis d'execució del Programa d'actuació integrada. 10 punts.  
G) Compromís d'edificació simultània a la urbanització dels solars resultants. 5 punts.   
Donada la concreció dels documents tècnics que aporta la corporació municipal al present procediment de selecció d'agent urbanitzador, entre els que figura el document de planejament ja aprovat provisionalment per la corporació i el projecte d'urbanització s'entén que totes les alternatives tècniques que acompanyen la documentació exigida en les presents bases compleixen els requisits tècnics mínims suficients com per a poder procedir a l'obertura de les proposicions juridicoeconòmiques.   
Clàusula XVIII. Adjudicació del programa.  
L'adjudicació del Programa i la formalització del contracte es realitzarà en els termes establits en les Bases Generals de selecció de Programes aprovades per l'Ajuntament d'Alzira.  
Clàusula XIX. Dictamen del consell del territori i paisatge  
D'acord amb el que estableix l'article 136.4 de la Llei Urbanística Valenciana i per tractar-se d'un Programa que comprèn un àmbit superior a 50 hectàrees, haurà de demanar-se l'informe no vinculant del Consell del Territori i Paisatge, si aquest òrgan administratiu s'haguera constituït per al moment procedimental corresponent.   
Clàusula XX. Penalitzacions  
1. L'urbanitzador està subjecte al compliment de les distintes obligacions establides en el present plec i aquelles altres que s'apliquen en matèria d'urbanisme i contractació pública.  
2. L'incompliment de les dites obligacions és constitutiu d'infracció administrativa, les quals es qualifiquen en lleus, greus i molt greus.  
3. Són faltes molt greus:  
1. No complir els terminis totals de desenvolupament de l'actuació urbanística, excepte concurrència de causes excepcionals i no imputables a l'adjudicatari que retarden la dita actuació.  
2. No ingressar la garantia definitiva en termini.  
3. No subscriure en termini el contracte administratiu en termini.  
4. La inactivitat injustificada de l'urbanitzador durant un període de sis mesos consecutius o nou alterns.  
5. L'obstaculització per l'urbanitzador de l'exercici dels drets i deures urbanístics dels afectats per la programació o la realització de pràctiques manifestament restrictives de la competència en el mercat immobiliari relacionades amb el Programa.  
4. Són faltes greus:  
1. L'existència de deficiències greus en el compliment dels compromisos assumits.  
2. Dificultar les labors d'inspecció del servei per part de l'administració.  
5. Són faltes lleus:  
1. L'incompliment d'altres obligacions del contracte.  
2. L'incompliment de terminis parcials no superior a un terç d'aquests.  
6. Les faltes lleus se sancionaran amb multa de 300 a 3.000 euros; les faltes greus amb multa de 3.001 a 30.000 euros; i les faltes molt greus amb multa de 30.001 a 60.000 euros i/o resolució de l'adjudicació. No obstant, la demora en l'inici de l'execució material de les obres per negligència de l'urbanitzador en la realització de les actuacions preparatòries de gestió urbanística serà penalitzada amb un 1 per mil per dia natural de demora respecte a l'import previst en concepte de benefici i despeses de gestió.  
Clàusula XXI. Compliment i resolució  
1. La relació jurídica entre l'Ajuntament i l'urbanitzador s'extingeix per compliment o per resolució.  
2. El contracte s'entendrà complit amb motiu de l'adequada execució de la totalitat de les prestacions hi incloses.  
3. Són causes de resolució del contracte de les següents:  
1. La mort o incapacitat sobrevinguda de l'urbanitzador o l'extinció de la personalitat jurídica de l'empresa urbanitzador.  
2. La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de lleva i espera.  
3. El mutu acord entre l'Ajuntament i l'urbanitzador, sense perjudici de les indemnitzacions que, si és el cas, hi escaiguen en benefici dels propietaris de terrenys o altres afectats.  
4. La falta de prestació en termini de la garantia definitiva i la no formalització del contracte de desplegament en termini.  
5. La demora en el compliment del termini global d'execució de la programació i urbanització proposada.   
6. La comissió per l'urbanitzador d'infraccions urbanístiques o mediambientals greus o molt greus en relació amb l'àmbit programat.  
7. L'obstaculització per l'urbanitzador de l'exercici dels drets i deures urbanístics dels afectats per la programació o la realització de pràctiques manifestament restrictives de la competència en el mercat immobiliari relacionades amb el Programa.  
8. La caducitat del Programa per transcurs del termini total per a escometre-ho i, si és el cas, la pròrroga.   
9. El descobriment de condicions territorials no tingudes en compte en acordar la programació i que facen legalment inviable la prossecució d'aquesta, sense perjudici de les compensacions que, si és el cas, hi escaiguen o de la possibilitat d'esmenar-ne les previsions, si això fóra possible, sense desvirtuar-les substancialment.  
10. La resolució anticipada de l'adjudicació per a la seua gestió directa per causa justificada d'interès públic, sense perjudici de les compensacions econòmiques a què això de lloc i que haurà d'avaluar l'acord corresponent.  
11. La suspensió de llicències en l'àmbit programat, l'aprovació de plans o projectes incompatibles amb el desenvolupament del Programa, així com les resolucions administratives que impedisquen prosseguir-ho o paralitzen el seu desenvolupament material o econòmic per inactivitat de l'administració durant més de sis mesos i de manera rellevant, tenint dret l'urbanitzador a instar la resolució amb les compensacions procedents.  
12. La renúncia de l'urbanitzador davant una retaxació de càrregues fundada en causa legal que implique un increment de l'import de les càrregues previst en la proposició juridicoeconòmica superior al 20 per cent.  
13. La inactivitat injustificada de l'urbanitzador durant un període de sis mesos consecutius o nou alterns.  
14. L'incompliment tant del termini total com dels terminis parcials quan implique l'incompliment del termini total.  
15. L'incompliment greu dels deures essencials de l'urbanitzador directament imposats per la Llei Urbanística Valenciana.  
16. L'incompliment greu de les restants obligacions contractuals essencials.  
4. L'Ajuntament, en resoldre l'adjudicació, podrà acordar que l'urbanitzador continue l'execució del Programa sota les mateixes condicions, durant el temps indispensable per a evitar perjudicis a l'interès públic.  
5. La resolució de l'adjudicació s'acordarà per l'Ajuntament, amb audiència prèvia a l'urbanitzador per un termini de 10 dies hàbils, i previ dictamen del Consell del Territori i el Paisatge, que podrà ser instat també per l'urbanitzador. Sense perjudici de les responsabilitats econòmiques que escaiguen, això determinarà la cancel·lació de la programació i la subjecció de l'àmbit de l'Actuació al règim del sòl urbanitzable sense programació.   
Clàusula XXII. Prerrogatives de l'administració  
L'Ajuntament d'Alzira ostenta totes les prerrogatives que, en general, reconeix la legislació de contractes de les Administracions Públiques, entre elles, les d'interpretar el present contracte administratiu especial, resoldre els dubtes que oferisca el seu compliment, modificar els termes de l'adjudicació per causes imprevistes o no previstes en les presents Bases i que siguen d'interès públic.   
Clàusula XXIII. Normativa aplicable  
En tot el no previst en les present Bases Particulars s'aplicarà tant la Llei 16/2005, de 30 de desembre, Urbanística Valenciana, i les Bases Generals de Programació de l'Ajuntament d'Alzira.  
Clàusula XXIV. Jurisdicció competent  
És competent l'ordre jurisdiccional contenciós administratiu per a conèixer de les qüestions que puguen suscitar-se en la preparació, resolució, i execució del contracte administratiu especial entre l'administració i l'agent urbanitzador seleccionat en pública concurrència.  
L'expedient queda a disposició de qui vullga examinar-ho al Departament d'Urbanisme de l'Ajuntament d'Alzira, telèfon 512975961, en horari d'oficina.  
Alzira, 25 d'abril de 2006.. L'alcaldessa, p.d.: Gisela Blasco Perepérez.